2008. gada 6.maijā 

Aicinām Jūs atbalstīt iespējami ātrāku ANO Konvencijas par cilvēku ar invaliditāti tiesībām parakstīšanu un ratifikāciju Latvijā

Mūsu valstī 21. aprīļa MK Komitejas sēdē kārtējo reizi tika noraidīta ANO Konvencijas par cilvēku ar invaliditāti tiesībām parakstīšana. 

Kā zināms, jau no 2004. gada Latvija ir ES sastāvā un šobrīd palikusi vienīgā valsts, kas nav parakstījusi Konvenciju. Mūsu organizācija un tās dalīborganizācijas ir neizpratnē par notiekošo, jo, loģiski domājot, aizbildinājums par līdzekļu trūkumu, šķiet, nepārliecinošs vairāku apstākļu pēc:
· Viena no Eiropas Savienības fondu programmās 2007.-2013.gadam izvirzītajām prasībām ir „VIENLĪDZĪGU IESPĒJU” horizontālās politikas ievērošana. Galvenais šīs prasības mērķis – radīt visiem sabiedrības locekļiem, neatkarīgi no dzimuma, vecuma un invaliditātes veida, vienlīdzīgas iespējas piedalīties ES fondu atbalstīto projektu aktivitātēs un iegūt no to īstenošanas. Esot ES un izmantojot Eiropas Struktūrfondu naudu, Latvijai šis noteikums ir jāievēro obligāti. Bulgārijai par neatbilstošu šo līdzekļu izmantošanu jau ierobežoja piešķirto finansējumu, vai tiešām arī Latvija vēlētos iet šajās pēdās? 
· Līdz jūnija beigām Eiropas Komisija apņēmusies sniegt sīku pārskatu par to, kādā veidā būtu izmaināma ES likumdošana, lai tā atbilstu ANO Konvencijas prasībām, kas nozīmē, ka jau tuvākajā laikā šī likumdošana darbosies arī Latvijas teritorijā neatkarīgi no tā, vai Konvencija ir, vai nav parakstīta.

· Aizvien lielāks uzsvars ES tiek likts uz ērta sabiedriskā transporta izveidi visiem pasažieriem, un ja līdz šim varēja „nepamanīt” 50 miljonus Eiropā dzīvojošo cilvēku ar invaliditāti, tad tagad steidzami pieejamības jautājumi risināmi arī attiecībā uz gados veciem cilvēkiem, kuru īpatsvars pēdējos gados strauji pieaug. Tāpēc līdzās Eiropas Parlamenta un Padomes Regulai (EK) Nr. 1107/2006 par tiesībām cilvēkiem ar pārvietošanās grūtībām ceļot ar gaisa satiksmi, kas stājas spēkā ar šā gada 26. jūliju, jau notiek aktīvs darbs pie likumdošanas aktiem, kuros paredzēta ērta pieejamība gan dzelzceļa, gan ūdens transportam. Tām stājoties spēkā, arī Latvijai neizbēgami nāksies domāt un kaut ko darīt šo jautājumu atrisināšanai.
· No nākamā gada, Spānijas iniciēts, top jauns fonds, kas apvienos dažādus donorus, lai veicinātu ātrāku un veiksmīgāku Konvencijas ieviešanu Eiropas Savienībā. Naudu gan paredzēts piešķirt tikai tām valstīm, kuras ir izrādījušas savu labo gribu, parakstot ANO dokumentu. Latvija diemžēl nav tajā skaitā. 
Šie daži fakti skaidri parāda, ka Ministru Kabineta komitejā minētie argumenti par lielo dārdzību un vēlme parakstīt Konvenciju, neiekļaujot tajā pieejamības jautājumus, ir nesaprotama spēle, kurā par spēļu kauliņiem šobrīd izvēlēta viena no vismazāk aizsargātākajām grupām – cilvēki ar invaliditāti.   
Mēs nezinām, kāds paredzams šīs spēles galarezultāts, taču mēs zinām, ka valsts nedrīkst ignorēt 112 tūkstošu savas valsts iedzīvotāju. 

Tie nav Latvijas neredzamie pilsoņi, bet gan šīs valsts daļa, kura vēlas realizēt savas tiesības uz dzīvi.

Mēs pulcēsimies 30 maijā, lai atgādinātu valdībai par savu esību, lai liktu saprast, ka cilvēkiem ar invaliditāti paredzamie uzlabojumi būs noderīgi gan mūsu valstī pieaugošajam gados veco cilvēku skaitam, gan jaunajām ģimenēm ar bērniem (ko valsts atzinusi par savu prioritāti).

Aicinām Jūs veicināt iespējami ātrāku ANO Konvencijas par cilvēku ar invaliditāti tiesībām parakstīšanu un ratifikāciju Latvijā, kā arī atbalstīt mūsu kopā pulcēšanās akciju 30. maijā, gan ar savu klātbūtni, gan iespējams arī finansiāli.

